**ΓΥΜΝΑΣΙΟ ΛΙΝΟΠΕΤΡΑΣ 2019-2020**

**Πρώτη Ενότητα: Σχολείο – Σχολική ζωή**

**Φύλλο δραστηριοτήτων 1**

*Συνεξέταση διδαγμένου-αδίδακτου κειμένου*

***Αφού μελετήσετε με προσοχή τα κείμενα που ακολουθούν να απαντήσετε στο τετράδιό σας τις ερωτήσεις του φύλλου δραστηριοτήτων.***

**Κείμενο 1**

**Η Βαγγελίτσα (Διδαγμένο)**

 Ο πρώτος περίπατος που γίνηκε ήτανε σε μιαν αμμουδερή ακρογιαλιά. Άμα φτιάξανε τα παιδιά φούρνους και ψωμιά στην άμμο, και παίξανε κυνηγητό με τα κύματα, καθίσανε αποσταμένα[[1]](#footnote-1) να φάνε. Μόνο η Βαγγελίτσα καθισμένη μακριά από τις άλλες, κατάντικρυ στον ήλιο, που βασίλευε και της χρύσιζε τα ολόξανθα μαλλιά (είχανε φουντώσει με τον αέρα και της σκέπαζαν το πρόσωπο), έτρωγε το ψωμί και τις σταφίδες που είχε χυμένες στην ποδιά της.

 – Γιατί είσαι μόνη σου, Βαγγελίτσα, τη ρώτησε η δασκάλα της, και δεν πας με καμιά παρέα;

 – Δε με θέλουνε, γιατί δεν ξέρω να παίζω και τους τα χαλνώ.

 Αυτό το έλεγε φυσικά, δίχως παράπονο. Τό ’ξερε κι εκείνη πως υστερούσε από τις άλλες και τό ’χε πάρει απόφαση. Μόνο η δασκάλα δεν εννοούσε να το πάρει απόφαση και να πάψει να τη βασανίζει. Κι έπρεπε αλήθεια να την αφήσει τη Βαγγελίτσα πια ήσυχη, γιατί για το χατίρι της αδικούσε τ’ άλλα παιδιά, τα πολλά, γι’ αυτήν που ήτανε μια. Πόσες φορές δεν ξόδευε και τη μισή ώρα του μαθήματος για λόγου της!

 – Βγάλε, Βαγγελίτσα, πάνω στο θρανίο σου τέσσερα φασόλια!

 – Τέσσερα, απαντούσε η Βαγγελίτσα από μέσα της και δίχως να σηκώνει το κεφάλι.

 – Πες το δυνατά! Φωναχτά!

 Μα η Βαγγελίτσα ακούγοντας τη φωνή της δασκάλας τά ’χανε και ξεχνούσε τι την ρωτούσε.

 – Τέσσερα, είπαμε. Μέτρα και βγάλε τα! Ένα, δύο...

 Αρχινούσε κι έβγαζε, έβγαζε, ξεπερνώντας τα τέσσερα και μετρώντας μηχανικά.

 – Μόνο τέσσερα! Πολλά έβγαλες. Άφησέ τα τώρα αυτά τα τέσσερα κατά μέρος και μέτρησε

 χώρια άλλα πέντε!

 Η Βαγγελίτσα κοίταζε αφηρημένη.

 – Όπως μέτρησες τα τέσσερα, τώρα να μετρήσεις πέντε και να τα βάλεις δίπλα στα τέσσερα.

 Τα μετρούσε, πέντε σωστά.

 – Πόσα ήταν τούτα που πρωτοβγάλαμε; Κι έδειχνε η δασκάλα τα τέσσερα. Μιλιά.

 – Δεν πειράζει. Ξαναμέτρησέ τα και πες μου! Πόσα είναι τούτα; Κι έδειχνε τα πέντε. Η Βαγγελίτσα

 κοίταζε πάλι σα χαμένη.

 Και δώσ’ του η ιστορία αυτή να ξαναρχινά τρεις και τέσσερις φορές, να θυμώνουνε τα παιδιά, και το περισσότερο ο Πυθαγόρας, που συχνά δεν κρατιότανε ως το τέλος, μόνο σηκωνότανε ορθός και λάβαινε μέρος βοηθώντας τη δασκάλα στη διδασκαλία της:

 – Μα, βρε Βαγγελίτσα, δεν ξέρεις αν είναι τα τέσσερα πιο πολλά από τα πέντε; Για να σου χαρίζανε καραμέλες; Τέσσερις θέλεις να σου χαρίσουνε ή πέντε;

 Όπου μια μέρα τής γίνηκε της δασκάλας εξαιτίας της Βαγγελίτσας σωστή αποκάλυψη. […]

 Την ημέρα λοιπόν εκείνη της αποκάλυψης δεν καθότανε κανείς στην αυλή. Μόνο ο γάτος κοιμότανε ξαπλωμένος στο κατώφλι. Από μέσα όμως από το σπίτι έβγαινε μια φωνή, ένα παιδιάτικο τραγούδι δυνατό και γεμάτο και τόσο γλυκό, που η δασκάλα ξαφνιάστηκε.

 Θες νά ’ναι η Βαγγελίτσα; Είπε και έσκυψε το κεφάλι της από την πόρτα να δει ποιος τραγουδεί. Και πραγματικά ήταν εκείνη. Καθισμένη σ’ ένα σκαμνάκι στο κλειστό φύλλο της πόρτας τραγουδούσε η Βαγγελίτσα. Δεν μπορούσε η δασκάλα να πιστέψει ούτε τ’ αυτιά της ούτε τα μάτια της. Αυτό το περίφημο τραγούδι έβγαινε από το λαρύγγι της Βαγγελίτσας! Και να μην το ξέρει τόσον καιρό! Μα μήπως άνοιγε και ποτέ το στόμα της; Για να πει ένα «ναι» έπρεπε όλη η τάξη να της δίνει κουράγιο.

 Από κείνη τη μέρα πήρε η Βαγγελίτσα άλλη θέση ανάμεσα στα παιδιά. Δεν ήτανε πια το χειρότερο παιδί, που δεν έχει καμιά χάρη απάνω του. Από τώρα κι έπειτα ξεπερνούσε κι αυτή τις άλλες σε κάτι. Στο μάθημα της ωδικής[[2]](#footnote-2) προσκαλιότανε πάντα πρώτη να πει τη μουσική φράση που διδασκότανε, και γρήγορα επιβλήθηκε.

 – Ποιος θα το τραγουδήσει αυτό πρώτος;

 – Η Βαγγελίτσα! Φώναζαν όλα τα παιδιά μαζί.

 Εκείνη σηκωνότανε. Στη φυσιογνωμία της χυνόταν ένα φως, άγνωστο ως τότε, και δυνατά, δίχως να διστάζει, άρχιζε και δεν ελάθευε ποτέ. Μα και τι τραγούδι ήταν εκείνο! Σου άγγιζε τα φύλλα της καρδιάς. Και τα παιδιά, που έχουν διαβολεμένο κριτήριο, φώναζαν μόλις τελείωνε:

 – Να χαρείτε, κυρία, αφήσετέ την να το πει άλλη μια φορά!

**Υπουργείο Παιδείας Κύπρου, Ο λόγος ανάγκη της ψυχής, Κείμενα Λογοτεχνίας Α΄ Γυμνασίου**

**Κείμενο 2**

**Ένα σακί μαλλιά (Αδίδακτο)**

 Ο δάσκαλος εξηγεί:

 — Τους βλέπετε; Όλοι σχεδόν φοράνε καπέλο. Είναι γιατί κουρεύτηκαν με την ψιλή.

 — Τιιι;

 — Μάλιστα, καλά το ακούσατε. Δεν έμεινε τίποτα, γενική αποτρίχωση, θα 'λεγα, για να μην πω

 [αποψίλωση](http://ebooks.edu.gr/modules/ebook/show.php/DSDIM-E111/322/2160%2C7855/)[[3]](#footnote-3). Για να πάρετε μια ιδέα, δεν έχετε παρά να προσέξετε αυτά τα μικρά, τα ξεσκούφωτα.

 Να, για παράδειγμα, ο Θεμιστοκλής με το Σταυρονικήτα. Έχετε ξαναδεί τα κεφάλια τους έτσι

 γυμνά;

 Η κυρία Διονυσία είχε μείνει άφωνη. [Ψέλλισε](http://ebooks.edu.gr/modules/ebook/show.php/DSDIM-E111/322/2160%2C7855/)[[4]](#footnote-4) κάτι τέτοιο: «Όλοι... Τι σημαίνει αυτό; Δεν καταλαβαίνω...».

 —   Μα ποιος τους είπε να κουρευτούν;

 —   Κανείς. Κουρεύτηκαν με τη θέλησή τους.

 —   [Μνήσθητί μου, Κύριε](http://ebooks.edu.gr/modules/ebook/show.php/DSDIM-E111/322/2160%2C7855/)[[5]](#footnote-5)!... Γιατί, καλέ;

 —   Γιατί σήμερα ξαναγυρίζει ο Φάνης σχολείο.

 —   Ε, και λοιπόν; Τι σχέση έχει αυτό;

 —   Μα δεν καταλαβαίνετε, κυρία Διονυσία; Από συμπαράσταση κουρεύτηκαν τα παιδιά...

[…]

 Η [Αποκάλυψη](http://ebooks.edu.gr/modules/ebook/show.php/DSDIM-E111/322/2160%2C7855/)[[6]](#footnote-6), μ' άλλα λόγια (που, εξόν από το βαθύτερο νόημά της, σημαίνει και βγάλσιμο του

 καπέλου), έγινε με τον ακόλουθο τρόπο:

 Ο αέρας κόπηκε ξαφνικά, λίγο πριν χτυπήσει το κουδούνι για μέσα. Οι τάξεις παρατάχτηκαν στη

 γραμμή, μπροστά στις σκάλες, για την πρωινή προσευχή. Φορούσαν όλοι καπέλα, που θα τα

 'βγαζαν με το σύνθημα του δασκάλου τη στιγμή που θα 'φτανε ο Φάνης.

 Τον έφερε αυτοκίνητο, που σταμάτησε έξω απ' την αυλόπορτα. Τον συνόδευε η Τζόυ. Προχώρησε

 δισταχτικά να πάρει τη θέση του. Είχε σηκωμένους τους γιακάδες του και φορούσε τη σκούφια του

 χωμένη ως τ' αυτιά.

 Τότε ακριβώς δόθηκε το σύνθημα για την πρωινή προσευχή. Με μια απότομη κίνηση ο Βασίλης ο

 δάσκαλος έβγαλε το καπέλο του. Αμέσως και σαν ένας άνθρωπος τα παιδιά έβγαλαν τα δικά τους

 καπέλα.

 […]

 Το θέαμα που παρουσιάστηκε ολομεμιάς κάτω απ' τον ήλιο ήταν όπως το χαρακτήρισε ο

 Κωστάκης Περγάμαλλης: μεγαλειώδες!

 Κάπως έτσι θα το φαντάστηκε: σειρές από γυμνά κεφάλια, διαφόρων σχημάτων, με ξάστερα

 πρόσωπα (και μεγάλα αυτιά, φυσικά), να προσεύχονται ευλαβικά και παράφωνα και προπαντός

 αμέριμνα για το χάλι τους. Μόνο μια ερωτηματική ταραχή δημιουργήθηκε στα κορίτσια. Το ίδιο και

 στο Φάνη.

 […]

 Στην αρχή του φάνηκε ανεξήγητο. Κατάλαβε όταν πρόσεξε και όλα τ' άλλα κουρεμένα κεφάλια. Τα

 μάτια του έλαμψαν. Ένα πλατύ χαμόγελο φώτισε το πρόσωπό του. Κάνει μια απότομη κίνηση σαν

 να πετάει μακριά ένα βάρος και βγάζει κι αυτός τη σκούφια του.

 Στο μεταξύ η κυρία Διονυσία, που [είχε πανοραμική άποψη](http://ebooks.edu.gr/modules/ebook/show.php/DSDIM-E111/322/2160%2C7855/)[[7]](#footnote-7) απ' τις σκάλες, έπαιρνε μια νέα

 συγκίνηση, ακόμα πιο δυνατή: Ποτέ δεν την είδε και δεν την άκουσε έτσι την πρωινή προσευχή.

 Ένας κόμπος της έκλεισε το λαιμό. Δεν πρόλαβε όμως να εκδηλωθεί, γιατί προηγήθηκε μια νέα

 κατάπληξη: Καθώς αντιλήφθηκε πλάι το δάσκαλο να βγάζει το μαύρο καπέλο του, γυρίζει απότομα

 και αντικρίζει ένα τόσο αστείο κεφάλι, που σίγουρα θα γελούσε αν δεν ήταν έτοιμη να κλάψει.

 Η Τζόυ, όμως, που τα είδε όλα απ' την αυλόπορτα, έκλαψε.

**Παντελής Καλιότσος, *Ένα σακί μαλλιά,* εκδ. Πατάκης**

**Ερωτήσεις**

|  |
| --- |
| 1. **α)** Να αναφέρετε δύο (2) προβλήματα που αντιμετώπιζε η Βαγγελίτσα και να τεκμηριώσετε

 την απάντησή σας με ένα (1) στοιχείο για κάθε πρόβλημα.**β)** Σε ποιο λογοτεχνικό είδος ανήκει το πιο πάνω απόσπασμα; Να δικαιολογήσετε την  απάντησή σας με τρία (3) χαρακτηριστικά του λογοτεχνικού είδους που το  αποδεικνύουν. 1. **α)** Σε ποιο γραμματικό πρόσωπο γίνεται η αφήγηση στα δύο κείμενα (τύπος αφήγησης).

Να τεκμηριώσετε την απάντησή σας με ένα (1) στοιχείο από κάθε κείμενο ξεχωριστά. **β)** Σε ποιο λογοτεχνικό γένος ανήκουν τα πιο πάνω κείμενα; 1. **α)** Να συγκρίνετε τη στάση των συμμαθητών της Βαγγελίτσας (καί στην αρχή καί στο

τέλος) με τη στάση των συμμαθητών του Φάνη ως προς τη συμπεριφορά τους  απέναντί τους και να δικαιολογήσετε την απάντησή σας.   **β**) *«Η δασκάλα της Βαγγελίτσας και ο δάσκαλος στο απόσπασμα από το αδίδακτο κείμενο*  *νοιάζονται και αγαπούν τους μαθητές τους».* Να αποδείξετε την πιο πάνω άποψη - θέση  με ένα (1) παράδειγμα από το κάθε κείμενο ξεχωριστά.  |

1. **αποσταμένα:** κουρασμένα [↑](#footnote-ref-1)
2. **στο μάθημα της ωδικής**: στο μάθημα της μουσικής [↑](#footnote-ref-2)
3. **(η) αποψίλωση:** μεταφορική χρήση = το κούρεμα [↑](#footnote-ref-3)
4. **ψέλλισε**: είπε χαμηλόφωνα [↑](#footnote-ref-4)
5. **μνήσθητί μου, Κύριε:** Η φράση χρησιμοποιείται για να δείξουμε την έκπληξή μας για κάτι [↑](#footnote-ref-5)
6. **η Αποκάλυψη**: εννοεί την Αποκάλυψη που έγραψε ο Ευαγγελιστή Ιωάννης [↑](#footnote-ref-6)
7. **είχε πανοραμική θέα:** έβλεπε τα πάντα από ψηλά, είχε σφαιρική εικόνα [↑](#footnote-ref-7)